**Ninsori colorate**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Parcă sunete de goarnă

Au nins arbori arămite,

Bolta-ntreagă se răstoarnă

Peste ape înlemnite.

Citesc note de alamă

Sunătoare-n freamăt galben

Care cheamă, care cheamă

Culori frânte într-o salbă.

Că se-mbracă-n ele paltini

Și se-mpodobesc jugaștri

Mereu alte, mereu alte

Aiurind norii albaștri.

Trâmbițări îs numai teii,

În stejari bronzuri sunt treze

Parcă-și sună solzii zmeii

Din picturile chineze.

E atâta zăngănire

Freamăte c-au dat în clocot

De cad frunzele-n rotire

Ca și dangăte de clopot.

Muzica prăvale grindini

Rupând filele din creștet

Că îngheață pretutindeni

Un văzduh tăcut și veșted.

Doar se smulg din valuri crețe

Și parfum de crizanteme

Cârdurile îndrăznețe

Prefăcute-n diademe.

În zări fragede să-nece

Frica de sunări uscate

Mai străine de la rece,

De ninsori cât mai departe.

Curg miresmele de Soare

Și aromele de miere,

Ninge cu ecou de aripi

Și tăcere... și tăcere...

Victor Bragagiu